num_pages: 178
description: Handlingen i Alexandria-bøkene finner sted i forskjellige verdener ikke ulike vår egen klode, som f.eks. vakre og frodige Azur som fortoner seg som et ferieparadis, eller Zalt hvor store deler av landskapet består av goldt og ufruktbart ørkenlandskap. På Mizt er det bratt og kaldt i de dype skogene med brusende fosser og farlige dyr. Tanz er en tilsynelatende ubebodd klode med vide steinsletter og ringfjell. I første bok i serien møter vi Benji som bor på planeten Azur - en vakker planet, men ikke god å leve på: de hvitkledde kapteinene styrer med hard hånd. Benji får et gåtefullt budskap og drar ut på en reise for å finne skatten på den blåeste øya. På reisen kommer han i kontakt med stjerneskipet Alexandria som, lastet med kunnskap, holder kontakten mellom planetene som ble kolonisert av jordboere for mange, mange år siden. Vi følger stjerneskipet Alexandria på ferden fra klode til klode. Alexandria er bemannet av bibliotekarer og frakter kunnskap og visdom mellom folkeslagene. 12-åringen Benji, Kayab og de andre bibliotekarene bruker sin kunnskap for å gi befolkningen størst mulig frihet og selvutfoldelse. De må finne svaret på skjulte hemmeligheter og vokte seg for farer som truer. For overalt hvor de kommer, møter de noen som ikke ønsker dem velkommen. Noen som ikke er tjent med at dagens maktbalanse endres og som utsetter Benji og vennene hans for store prøvelser og farlige utfordringer. Jon Bing (1944) er utdannet dr. juris. Han debuterte som forfatter i 1967 med novellesamlingen Rundt solen i ring og har siden gitt ut en lang rekke noveller, romaner og skuespill i tillegg til at han er representert i flere antologier. Han har mottatt flere priser for sitt forfatterskap. Bøkene om stjerneskipet Alexandria utkom første gang i tidsrommet 1975-1985. Før nyutgivelsen av bøkene, har forfatteren lest teksten nøye og gjort visse forandringer der den teknologiske utviklingen har krevet slike tilpasninger.
language: Bokmål, Norwegian; Norwegian Bokmål
title: Azur: Kapteinens planet
publisher: Damm